หน้าร้อนนี้ แนะประชาชนใช้สมุนไพรดูแลสุขภาพ
นายแพทย์ขวัญชัย วิศิษฐานนท์ รองอธิบดีกรมการแพทย์แผนไทยและการแพทย์ทางเลือก กล่าวว่า กรมอุตุนิยมวิทยา ประกาศให้ประเทศไทยเข้าสู่สภาวะฤดูร้อนอย่างเป็นทางการ กรมการแพทย์แผนไทยฯ จึงแนะนำให้ประชาชนหันมาดูแลสุขภาพด้วยศาสตร์การแพทย์แผนไทย เพื่อห่างไกลจากโรคในช่วงฤดูร้อน สำหรับโรคที่มักจะเกิดในช่วงฤดูร้อน ได้แก่ อาการหน้ามืดเป็นลม โรคลมแดด (Heatstroke) โรคอุจจาระร่วงแบบเฉียบพลันและโรคผิวหนัง สำหรับกลุ่มอาการหน้ามืดเป็นลม โรคลมแดด แนะนำให้พก ตำรับยาหอมติดตัว เนื่องจากมีสรรพคุณ ใช้แก้ลม บำรุงหัวใจ แก้ลมวิงเวียน คลื่นเหียนอาเจียน แก้จุกเสียด โดยยาหอมที่แนะนำ ได้แก่ ยาหอมเทพจิตร ยาหอมทิพโอสถ ยาหอมนวโกฐ เป็นต้น โรคอุจจาระร่วงแบบเฉียบพลัน แนะนำให้มียาเหลืองปิดสมุทร ยาธาตุบรรจบ และ ฟ้าทะลายโจร ติดบ้าน ติดตัว ในช่วงฤดูร้อน เพราะมีสรรพคุณ บรรเทาอาการท้องเสียชนิดที่ไม่เกิดจากการติดเชื้อ ท้องเสียชนิดที่ไม่มีไข้ ส่วนโรคผิวหนังที่มักเกิดช่วงฤดูร้อนที่บ่อยคือ ผด ผื่น คัน ผิวไหม้จากการตากแดด อาการอักเสบของผิวหนัง แนะนำยาสมุนไพร ได้แก่ ยาโลชั่น/คาลาไมน์พญายอ ในช่วยแก้ผด ผื่น คัน ส่วนอาการแพ้แดด ผิวไหม้ แนะนำว่านหางจระเข้ เนื่องจากมีสารให้ความชุ่มชื้นแก่ผิวหนัง เพียงปอกเปลือกสีเขียวออกแล้วล้างยางสีเหลืองออกให้สะอาด นำวุ้นฝานบางๆ แล้วทาหรือแปะผิวหนัง เช้า – เย็น หรือใช้แตงกวา สรรพคุณ ช่วยให้ผิวหนังชุ่มชื้น นำมาฝานบางๆแล้วทาหรือแปะทิ้งไว้ นอกจากนี้ ยังสามารถใช้ บัวบก นำผงใบบัวบกละลายน้ำพอกทาบริเวณที่ผิวหนังอักเสบจากแสงแดด หรือจะใช้ใบบัวบกสดตำแล้วคั้นเอาน้ำมาทาผิวหนังที่อักเสบก็ได้เช่นกัน